Joan Perucho i Gutiérrez

Joan Perucho i Gutiérrez (barri de Gràcia de Barcelona, 7 de novembre de 1920 - 28 d'octubre de 2003) fou un novel·lista, poeta i crític d'art català, que va alternar la feina d'escriptor amb la seva professió de jutge. Les seues obres de ficció pertanyen al gènere fantàstic amb una dosi d'ironia i requeriment d'un lector culte.

Biografia 
Fill de Manuel Perucho i Monsó, mort a Barcelona el 23 de març de 1965, amo d'una botiga de teixits, i de Jesusa Gutiérrez i Duque, nascuda a Medina del Campo. Va nàixer al carrer Torrent de l'Olla al barri de Barcelona de Gràcia. Va créixer envoltat dels llibres del seu pare, un gran bibliòfil.

Realitzà l'educació des de xiquet a les Escoles de la Doctrina Cristiana i passà a educar-se durant l'adolescència a l'Institut Salmerón. Durant la Guerra civil es formà als Serveis de Cultura al Front.

Va estudiar dret a la Universitat de Barcelona.

Des de 1942 col·laborà en la revista falangista Alerta amb Nèstor Luján, Manuel Valls i Antoni Vilanova. En la revista Ariel publicà la que seria la primera crítica literària que es va fer de l'obra Ocnos de Luis Cernuda. El 1943 comença com a redactor en la revista franquista Destino i l'any 1958 passa a ser director d'aquesta revista, fins a l'any 1975. Des de 1948 va exercir com a jutge a Catalunya (Granadella, Banyoles, Mora d’Ebre i Gandesa). Va viure a Banyoles des del 29 d’agost de 1951 fins a l’11 d’abril de 1955 on va exercir de jutge comarcal. Es va allotjar a l’antic Hotel Mundial, ubicat a la Plaça Major. Des de 1976 fou membre de l'Acadèmia de Bones Lletres de Barcelona.

Afirma Julià Guillamon: 

L'any 1995 va ser investit doctor honoris causa per la Universitat Rovira i Virgili. L'any 1991 fou guardonat amb la Creu de Sant Jordi, concedida per la Generalitat de Catalunya.

Afirmà que havia vist fantasmes a sa casa d'Albinyana.

Obra literària 
Perucho va saber simultaniejar elements tradicionals i elements avantguardistes en un mateix discurs literari, donant com a resultat una obra amb grans dosis d'originalitat. Destaca també l'ús de temàtica fantàstica en les seves obres, una característica poc comuna en la literatura catalana.

El 1947 publicà el seu primer poemari Sota la sang. Aquest poemari tenia contingut existencialista.

Tingué un èxit considerable per primera vegada amb Llibre de cavalleries, publicat el 1957.

La seva novel·la més aclamada, Les històries naturals, una trama de vampirs ambientada en plena guerra carlina, ha estat traduïda a més de quinze idiomes.

Al llarg de la seva carrera ha estat guardonat amb diversos premis literaris: el 1953 amb el Premi Ciutat de Barcelona amb El mèdium, l'any 1981 amb el Premi Joan Crexells de narrativa i la primera edició del Premi Ramon Llull de novel·la per Les aventures del cavaller Kosmas, obra per la qual també rebé el Premi de la Crítica de narrativa catalana. El 1996 fou guardonat amb el Premi de la Crítica de poesia catalana per Els jardins botànics, el 1995 amb el Premi Nacional de Literatura concedit per la Generalitat de Catalunya i el 2002 amb el Premi Nacional de les Lletres Espanyoles.

D'ell, va dir en Luis Alberto de Cuenca amb motiu de l'obtenció del Premi Nacional de les Lletres Espanyoles de l'any 2002:

Crítiques generals a les seues obres literàries 
Joan Fuster, d'entre altres crítics literaris, el considerà un escriptor d'obres evasives i patètiques.

Obres 

 Narrativa
 1953: Diana i la mar morta
 1956: Amb la tècnica de Lovecraft
 1957: Llibre de cavalleries
 1960: Les històries naturals
 1963: Galería de espejos sin fondo
 1965: Roses, diables i somriures
 1968: Nicéforas y el grifo
 1968: Aparicions i fantasmes
 1969: Botànica oculta o el fals Paracels 
 1972: Historias secretas de balnearios
 1974: Històries apòcrifes
 1975: Els balnearis
 1976: Monstruari fantàstic
 1981: Les aventures del cavaller Kosmas
 1981: Museu d'ombres
 1981: Petit museu de monstres marins
 1981: Gàbia per a petits animals feliços. (Quaderns Crema)
 1982: Discurs de l'Aquitània i altres refinades perversitats. (Quaderns Crema)
 1983: Incredulitats i devocions
 1983: Pamela
 1984: Les delicies de l'oci
 1984: Los laberintos bizantinos o un viaje con espectros
 1984: Un viatge amb espectres. (Quaderns Crema)
 1985: Dietario apócrifo de Octavio de Romeu
 1986: La guerra de la Cotxinxina
 1986: Roses, diables i somriures
 1987: Minuta de mostruos
 1988: Los misterios de Barcelona
 1989: Els emperadors d'Abissínia
 1990: Detrás del espejo
 1990: El basilisc
 1990: Algú a la nit respira
 1990: Els fantasmes de la calaixera
 1994: El baró de Maldà i les bèsties de l'infern
 1995: Las sombras del mundo
 1996: Fabulaciones
 1997: Obres completes 1985-1997
 2001: Carmina o la gnosi angélica
 2001: Història d'un retrat
 2001: La darrera mirada

 Poesia
 1947: Sota la sang
 1951: Aurora per vosaltres
 1953: El mèdium
 1956: El país de les meravelles
 1970: Antología poética
 1978: Poesia 1947-1973
 1982: Poesía 1947-1981 (bilingüe)
 1983: Quadern d'Albinyana. (Quaderns Crema)
 1984: Obra poética completa
 1985: Itineraris d'Orient
 1986: Els miralls
 1987: La medusa
 1988: El duque de Portland sale a la calle
 1989: Cendres i diamants
 1993: Inscripcions, làpides, esteles
 1994: Els dies de la Sicília i la Germànica
 1995: Un silencio olvidado: poesía (1943-1947). (Quaderns Crema)
 1995: Versos d'una tardor
 1997: El far
 1998: La mirada d'Antinea
 2000: Els morts

 Assaig
 1968: Miró, les essències de la terra
 1985: Teoria de Catalunya
 1986: Una semàntica visual
 1990: Monstres i erudicions
 1991: Cultura i imatge
 1993: La gespa contra el cel, notes de viatge
 1994: Picasso, el cubisme i Horta de Sant Joan
 1998: Els secrets de Circe
 1998: Estética del gusto 
 1998: La meva visió del món, 2 volums
 1999: Gastronomia i cultura
 1999: La porta de la identitat

Premis i reconeixements 
 Premi Ciutat de Barcelona (1953) per El mèdium
 Premi Andreu Xandri als Jocs Florals de la Llengua Catalana de Sao Paulo (1954)
 Premi Josep Yxart (1957) per Cita de narradors
 Premi de la Crítica de narrativa catalana (1981) per Les aventures del cavaller Kosmas
 Premi Ramon Llull (1981) per Les aventures del cavaller Kosmas
 Premi Joan Crexells (1982) per Les aventures del cavaller Kosmas
 Premi Cavall Verd (1984) per Quadern d'Albinyana
 Premi Nacional de Cultura de Literatura (1994)
 Premi de la Crítica de poesia catalana (1996) per Els jardins botànics
 Premi Rosalía de Castro, Centro PEN Galicia.

Referències

Bibliografia

Enllaços externs 
 

Graciencs
Escriptors barcelonins contemporanis en castellà
Novel·listes barcelonins contemporanis en català
Autors de ficció històrica
Autors catalans de literatura fantàstica
Autors de literatura de terror
Poetes barcelonins contemporanis en català
Crítics d'art barcelonins
Creus de Sant Jordi 1991
Premis Nacionals de Literatura
Jutges barcelonins
Premis Ramon Llull de novel·la
Doctors honoris causa per la Universitat Rovira i Virgili
Acadèmics de la Reial Acadèmia de Bones Lletres
Premis Nacionals de les Lletres Espanyoles
Naixements del 1920
Morts a Barcelona
Guanyadors del Premi Ciutat de Barcelona
Juristes barcelonins contemporanis
Crítics d'art catalans del sud contemporanis
Jutges catalans del sud contemporanis
Morts el 2003